E o frumoasă zi de sâmbătă, însorită și răcoroasă. Părinții și-au scos odoarele la plimbat ca să mai prindă și cei mici o ultravioletă, un aer curat sau o sechelă pe viață. Este un peisaj comunistoid, dar idilic. Prin copaci ciripesc păsărele, iar pe alee trec adulți cu prunci adormiți în cărucioare sau de mână cu pitici de vârste mici care abia se țin pe picioare. Un băiețel de vreo șapte anișori bate mingea împreună cu tatăl său, într-un tablou înduioșător. Cel mic e nesigur pe el, dar bucuros de atenție, iar taică-su dă indicații, poartă conversații masculine și se vede că vrea să-l facă bărbat. Tatăl vorbește nejustificat de tare, ca și cum ar cerși atenția trecătorilor. Este îmbrăcat ca orice papugiu din București, cu o cămașă albă, cu șlapi de firmă, bermude de 200 de euro și un telefon scump pe care nu-l lasă din mână deși îl încurcă în activitățile sportive. La un moment dat mingea scapă de sub control și îl izbește pe cel mic în față. Cel mic pare șocat de lovitură, nu plânge, dar nici mult nu mai are. Rostește ceva neinteligibil pe un ton pițigăiat. Tatăl îi servește imediat replica, pe același ton răstit și cu prea mult volum: ”Nu te mai smiorcăi ca o pizdă proastă! Parcă ești femeie!”. Cel mic tace instantaneu.

Și uite așa s-a mai născut un papugiu trepanat, într-o fracțiune de secundă, printr-o simplă replică adresată unui copil cu mintea deschisă și vulnerabilă. Lumea are senzația că ghiolbanul se formează greu, într-un procedeu de fabricație complex și de durată. Unii cred că țugurlanul trebuie lăsat să fermenteze ani de zile într-un butoi cu manea și violență domestică, până la maturare. Nu este așa. Este suficient să dai o singură palmă soției, de față cu cel mic, ca acesta să înregistreze fenomenul pentru eternitate și să tragă concluziile greșite din înregistrare. Este suficient să o înjuri sau să o desconsideri odată. Copiii sunt ca un agregat foarte complex care înregistrează totul, mai ales de la persoanele dragi lor. Chestia asta se întâmplă atât conștient, cât și subconștient, atât de subconștient încât nici măcar nu realizezi cu ce sechele ai rămas din copilărie. Copiii normali și buni sunt foarte greu de făcut. Te chinui cu ei toată viața. Gândul că nu le oferi educația sau mediul potrivit te ține treaz noaptea. A fi părinte este o binecuvântare, dar și o pedeapsă pe viață. Încerci să suferi tu cât mai mult, ca să nu sufere ei. Spre deosebire de oamenii buni, la care te chinui ani de zile, ghiolbanii se fac într-o clipă. Nu presupun efort. Îți iei copilul de mână, mai dai un dos de palmă soției, o mai faci pizdă proastă, mai scuipi o flegmă pe un trecător care te-a supărat și ghiolbanul e gata. E copt. E pregătit să fie eliberat în natură.

Așa se face că țara noastră este un mediu neprielnic și ostil femeilor. De asta majoritatea româncelor merg crispate pe stradă și nu zâmbesc la necunoscuți. Așa apar toți imbecilii care le înjură și le scuipă în trafic, care se înfoaie agresiv în fața femeilor, ca să le intimideze. Se nasc într-o secundă, sub îndrumarea unui decerebrat care nu dă doi bani și nu are respect pentru mama copilului lui, d-apoi pentru o altă femeie. Nu odată mi s-a întâmplat să circul în coloană cu soția. Fiecare cu mașina lui, întâlniți într-un loc și mers împreună către casă. Conducând în spatele ei, mi-am dat seama că nu aș putea să fiu șoferiță. Mi-ar trebui pistol mitralieră ca să am curajul să ies pe stradă. Este o diferență fundamentală între atitudinea șoferilor față de mine (190cm și 98kg) și atitudinea lor față de nevastă-mea. Mulți devin mai aroganți și mai agresivi imediat ce s-au prins că la volan este o femeie. Nu au nici o jenă în a tăia fața, a zbiera și a înjura, chiar dacă nu era vina ei. Ghiolbetele nu are curajul opiniunilor sale. Dacă te dai la el, schimbă tonul și abordarea. E foarte ușor să intimidezi o femeie și prezintă riscuri minime în țara asta în care nici poliția nu le ia în serios. E mult mai greu să intimidezi un bărbat. De aici și diferența de atitudine. Bărbatul poate să-ți rupă capul și, chiar dacă biruiești, ai șanse minime să scapi complet nevătămat. E riscul mare, deci ciocul mai mic. Dar ”pizda proastă” ce poate să-ți facă? Poți să te zburlești la ea cât vrei.